《傍花村看菊作短歌》
清代·钱林

傍花村上秋光妍，离披晚菊摇霜天。柴门水色绕篱落，翠竹萧萧相对仙。

飘然出城巾带便，先生杖头无一钱。青衫如叶道旁顾，瑟缩男儿虫可怜。

哀螀瘦蝶逢岸边，纵无落英草亦眠。何人解荐此寒绿，一盏平山堂下泉。

画船适来闻扣舷，吴姬泠泠弹蜀弦。花枝不分照长夜，安得东风重放颠。

楼台惘然落日前，金碧画图成古烟。笑携村酒醉归去，红树与人谁少年。

作者简介：（1762—1828）浙江仁和人，原名福林，字东生，一字志枚，号金粟。嘉庆十三年进士，授编修，官至侍读学士、左迁庶子。熟于本朝名臣言行，及河漕、盐榷、钱法诸大政。有《文献征存录》、《玉山草堂诗集》。